THEDDIDA SOSTANZJALI Is-Servizz Sigriet tar-Renju Unit żiedu l-livell ta' theddida ta' attakk terroristiku minn gruppi repubblikani tal-Irlanda ta' Fuq minn 'moderat' għal 'sostanzjali', it-tielet l-aktar livell skont il-kriterji tagħhom. Dan l-iżvilupp kien żvelat mill-Ministru għall-Intern Theresa May li ma speċifikatx ir-raġuni għal din il-bidla ħlief li indikat li l-awtoritajiet huma mħassbin mill-movimenti li qegħdin isiru fi ħdan dawn il-forzi repubblikani. Sadanittant, hija spjegat li t-theddida li l-Irlanda ta' Fuq stess tista' ssib ruħha fil-mira ta' attakki minn dawn il-gruppi baqa' stabbli fil-livell ta' 'sever', li huwa tarġa 'l fuq minn 'sostanzjali'. Dan tal-ewwel huwa l-istess livell ta' theddida ta' attakki minn terroristi internazzjonali. KAPITLU ĠDID Il-Prim Ministru tal-Greċja Alexis Tsipras informa lill-kabinett tiegħu li pajjiżu mhux se jkollu bżonn jadotta miżuri ġodda ta' awsterità biex jingħata parti oħra mill-katina ta' ħlasijiet li jagħmlu parti mill-bailout miftiehem mal-Istati taż-Żona Ewro. Dan is-self ġdid, li se jkun ta' madwar €5 biljun, għandu l-għan li jagħmel tajjeb għal xi pagamenti li se jimmaturaw f'Ġunju u Lulju. Barra minn hekk, il-Prim Ministru Grieg ħabbar li l-Istati taż-Żona Ewro esprimew ir-rieda li jħallu lill-Greċja tirristruttura l-ħlas tad-dejn antik tagħha. Tsipras sostna li dan il-ftehim qiegħed juri li l-Greċja m'għadhiex iżolata u li s-sħab Ewropej tagħha huma lesti li jħallu lil pajjiżu jibda kapitlu ġdid. DAQQA TA' ĦARTA Mustafa Badreddine, kmandant għoli fi ħdan l-organizzazzjoni terroristika Ħeżbollaħ, inqatel aktar kmieni din il-ġimgħa f'attakk li sar mill-forzi Iżraeljani fis-Sirja skont stqarrija ta' dan l-istess grupp. L-attakk inkwistjoni kellu fil-mira bażi tal-Ħeżbollaħ li tinsab qrib ajruport f'Damasku. Din kienet daqqa ta' ħarta kbira għal dan il-grupp hekk kif huwa maħsub li Badreddine kien il-mexxej tal-operazzjonijiet militari tal-Ħeżbollaħ fis-Sirja fejn kien qiegħed jappoġġa l-kampanja tal-Gvern kontra r-ribelli. Iżrael ma kkonfermax l-involviment tiegħu f'dan l-attakk mill-ewwel. Madankollu, il-Ħeżbollaħ sostnew li huma ċerti mill-involviment ta' dan il-pajjiż fl-attakk u għalhekk qegħdin jippreparaw ruħhom biex ipattuhielhom fi żmien qasir. QRIB IT-TMIEM? Skont Igor Sechin, is-CEO tal-kumpanija Russa tal-enerġija Rosneft, l-Organization of the Petroleum Exporting Countries (OPEC) waslet qrib it-tmiem tagħha. Sechin, li huwa alleat kbir tal-President Russu Vladimir Putin, ilu diversi snin jikkritika din l-organizzazzjoni hekk kif sostna li m'għadhiex relevanti daqs kemm kienet fil-passat fejn jidħol il-kontroll tal-prezz internazzjonali taż-żejt. Il-kritika ta' Sechin fl-aħħar ġimgħat issaħħet bil-fatti hekk kif il-membri tal-OPEC naqsu milli jaslu għal ftehim biex jistabbilizzaw il-prezz taż-żejt permezz ta' politika komuni ta' estrazzjoni ta' dan ir-riżors naturali. Jidher li l-akbar ostaklu għal dan il-ftehim kien it-tensjonijiet politiċi bejn l-Arabja Sawdija u l-Iran. 'THE PUNISHER' Il-Filippini għandhom president ġdid hekk kif eleġġew lill-eks-Sindku ta' Davao City, Rodrigo Duterte. Il-metodu ta' tmexxija fi żmienu bħala sindku għenitu jiggwadanja l-laqam ta' 'The Punisher' minħabba l-mod aħrax kif iffaċċja l-problema ta' kriminalità rampanti f'din il-belt. Dan l-istil ta' tmexxija jidher li se jkun użat ukoll tul il-presidenza tiegħu hekk kif diġà għamilha ċara li se jagħmel minn kollox biex irażżan il-firxa tal-kriminalità fil-pajjiż. Barra minn hekk, Duterte wiegħed li se jibda l-proċess biex jirriforma l-Kostituzzjoni bl-għan li jġib fi tmiemha s-sistema unitarja attwali li tagħti saħħa kbira lill-gvern ċentrali. Minflokha, huwa jrid jintroduċi sistema federali li tagħti aktar saħħa lill-gvernijiet reġjonali. ŻJARA STORIKA Il-White House ħabbret li fil-jiem li ġejjin il-President Amerikan Barack Obama se jżur Hiroshima, waħda miż-żewġt ibliet Ġappuniżi li kienu vittmi ta' attakk atomiku fit-Tieni Gwerra Dinjija. Fil-passat diversi presidenti Amerikani evitaw li jżuru dawn is-siti biex ma jiftħux feriti antiki li setgħu kkumplikaw ir-relazzjonijiet diplomatiċi mal-Ġappun. Obama mistenni li jevita li jitkellem wisq fuq il-passat u minflok se jiffoka fuq il-futur billi jħeġġeġ lil pajjiżi oħra jżarmaw l-arsenal nukleari tagħhom ħalli titnaqqas it-theddida għall-paċi fid-dinja. Din iż-żjara se tagħmel parti minn vjaġġ akbar li se jagħmel madwar l-Asja bl-għan li jħeġġeġ lil diversi pajjiżi biex iżidu l-koperazzjoni politika u ekonomika ta' bejniethom.